કોઠારીયા રોડ પર સિયાણીનગરમાં આવેલી 22 વર્ષ જૂની કલરવ શિશુ મંદિર પ્રાથમિક ખાનગી શાળાને તાળાં મારવા પડે તેવી નોબત આવી છે.સ્કૂલના પ્રિન્સિપાલ જીગ્નેશભાઈ દવે જણાવે છે કે, વર્ષો જૂની આ શાળામાં અગાઉ 900 વિધ્યાર્થીઓ અભ્યાસ કરતાં હતાં. જોકે આજી રિવરફ્રન્ટનાં નિર્માણને કારણે આસપાસનો વિસ્તાર કપાતમાં આવે છે. જેથી બાળકોના ભવિષ્યનું શું ? તેવી ભીતિથી ધીમે ધીમે વિધ્યાર્થીઓએ સ્કૂલમાથી લિવિંગ સર્ટી લઈ નીકળવાનું શરૂ કર્યું. ગત વર્ષે 50 વિધ્યાર્થીઓ હતાં એ પણ નીકળી ગયા. જોકે રાઇટ ટુ એજ્યુકેશન હેઠળ પ્રવેશ મેળવતા 16 વિધ્યાર્થીઓ હજુ આ સ્કૂલમાં છે. જેમાં ધો.1 માં 2, ધો.2 અને 4 માં 3 અને ધો. 3 માં 8 વિધ્યાર્થીઓ અભ્યાસ કરી રહ્યા છે. પરંતુ કોઈ આવક વિના માત્ર આરટીઇનાં વિધ્યાર્થીઓને ભણાવવા અશકય હોવાથી સ્કૂલ બંધ કરવાં માંગુ છું. જોકે વિધ્યાર્થીઓનું ભવિષ્ય ન બગડે તે માટે આસપાસની અન્ય ખાનગી શાળામાં વિધ્યાર્થીઓને ટ્રાન્સફર કરવામાં આવે તેવી અમારી માંગ છે. અન્ય સ્કૂલ પણ વિધ્યાર્થીઓને આરટીઇ હેઠળ સમાવવા તૈયાર છે પણ ડીઇઓ માનવતાની દ્રષ્ટિએ પણ અમારી વાત માનવા તૈયાર નથી.